Author: Martin Valo
Last saved by: Valo Martin

Správa zo zahraničnej pracovnej cesty

1.	Účastník ZPC :
Titul, meno a priezvisko:	Ing. Martin Valo
Pracovisko:	odbor prípravy operačného programu Výskum a inovácie
	sekcia štrukturálnych fondov EÚ
	Ministerstvo školstva, vedy, výskumu a športu SR
	Stromová 1, 813 30 Bratislava
Pracovné zaradenie:	manažér programovania
Funkcia: 	hlavný štátny radca
Znalosť jazykov:	AJ – B2, NJ – A2

2.	Zahraničná pracovná cesta:
Štát:				Holandsko
Mesto:				Maastricht
Vykonaná v dňoch:		21. 10. 2014 – 25. 10. 2014
Prijímajúca organizácia:	Európsky inštitút pre verejnú správu (EIPA)
 	P.O.Box 1229, NL-6201 BE Maastricht
Účel cesty:	účasť na seminári „Hodnotenie a monitorovanie programov štrukturálnych fondov EÚ 2014 - 2020“ 
Spôsob financovania:	Cestovné a pobytové náklady a iné výdavky financovalo MŠVVaŠ SR z prostriedkov technickej pomoci operačného programu Výskum a vývoj

3.	Rámcový program pobytu:

Utorok 21. 10. 2014
Odchod autobusom z Bratislavy do Viedne, odlet do Amsterdamu, cesta vlakom do Maastrichtu, príchod do Maastrichtu, ubytovanie.

Streda 22. 10. 2014
•	Registrácia účastníkov, predstavenie cieľov a metodológie seminára (Marco Lopriore)
•	Prednáška Úvod do cyklu hodnotenia, monitorovania a indikátorov (Robin Smail)
•	Prednáška Európa 2020, ex ante hodnotenie programu, nastavenie rozpočtov a cieľov (Robin Smail)
•	Workshop Špecifické ciele a ukazovatele výsledku (Robin Smail) 
•	Prednáška Úlohy monitorovania a úvod do metód využívaných pri hodnotení v priebehu programového obdobia a ex post hodnotenia dopadov projektov a programov (Robin Smail)

Štvrtok 23. 10. 2014
•	Prednáška Prehľad nového rámca Európskej komisie pre hodnotenie a monitorovanie a kľúčové koncepcie hodnotenia pre roky 2014 – 2020 (Robin Smail)
•	Prednáška Metódy hodnotenia, výsledky a technické koncepcie (Iain Jenkins)
•	Prednáška Monitorovanie a hodnotenie Európskych štrukturálnych a investičných fondov v rokoch 2014 – 2020: pohľad Európskej komisie (Daniele Vidoni)
•	Workshop Praktická aplikácia technických koncepcií v hodnotení (Iain Jenkins) 

Piatok 24. 10. 2014
•	Prednáška Ex ante postupy pri posudzovaní projektov, veľké projekty, projekty generujúce príjmy  (Robin Smail)
•	Prednáška Vykonávanie tematických hodnotení v rokoch 2014 – 2020: plány hodnotení, príprava štúdií, riadenie štúdií, využitie výsledkov (Iain Jenkins)
•	Workshop Ex ante posudzovanie projektu (Robin Smail a Iain Jenkins)
•	Ukončenie seminára (Robin Smail a Iain Jenkins)

Odubytovanie, odchod vlakom do Amsterdamu, odlet do Viedne, cesta autobusom z Viedne do Bratislavy

Sobota 25. 10. 2014
Príchod do Bratislavy

4.	Stručný priebeh programu:

Hlavným cieľom semináru bolo získanie základných i rozšírených poznatkov z viacerých metód monitorovania a hodnotenia programového obdobia 2014 – 2020, porovnanie s programovým obdobím 2007 – 2013 a výmena skúseností so schvaľovaním nových operačných programov s účastníkmi z ďalších krajín.

Prvý deň seminára sa začal registráciou účastníkov pod vedením Marca Loprioreho, senior lektora, EIPA, krátkym predstavením jednotlivých prednášajúcich i účastníkov. Nasledovala prednáška Úvod do cyklu hodnotenia, monitorovania a indikátorov. Prednášajúci Robin Smail (nezávislý konzultant a hosťujúci expert EIPA, bývalý národný expert EK) predstavil cyklus hodnotenia, dôvod existencie hodnotenia (vzťah medzi tvorbou bohatstva, hodnotou peňazí a obmedzenými zdrojmi), druhy hodnotenia (predbežné – ex ante, priebežné, následné – ex post). Ďalej pripomenul princípy a systém hodnotenia, monitorovania a ukazovateľov v programovom období 2007 – 2013. Prednáška vyvrcholila praktickým cvičením zameraným na ukazovatele.

Seminár pokračoval prednáškou Európa 2020, ex ante hodnotenie programu, nastavenie rozpočtov a cieľov zameranou na Európu 2020 a na nové programové obdobie 2014 – 2020, konkrétne na štruktúru nových operačných programov, orientáciu na výsledky, ex ante kondicionality, partnerskú dohodu, tematické ciele, intervenčnú logiku, nastavenie cieľov a plánovanej alokácie, nastavenie indikátorov pre monitorovanie a ex ante hodnotenie operačných programov. Prebranú problematiku si následne mohli účastníci seminára lepšie osvojiť prostredníctvom príkladu zameraného na stanovenie priorít operačného programu.

Počas workshopu Špecifické ciele a ukazovatele výsledku boli účastníci seminára rozdelení do skupín, pričom každá skupina mala stanoviť ukazovatele výsledku a spôsob určenia východiskových a cieľových hodnôt pre príslušné špecifické ciele v rámci jednotlivých investičných priorít a prioritných osí multitematicky a multifondovo zameraného fiktívneho operačného programu na lepšie precvičenie danej témy.

Prednáška Úlohy monitorovania a úvod do metód využívaných pri hodnotení v priebehu programového obdobia a ex post hodnotenia dopadov projektov a programov bola zameraná na vzťahy medzi poskytovateľom a žiadateľom resp. prijímateľom dané návrhom projektu a neskôr po skončení schvaľovacieho procesu a uplatnení výberových kritérií zmluvou o poskytnutí nenávratného finančného príspevku, na opis riadiacich a kontrolných činností, na nástroje riadenia a monitorovania programu a projektov, zber dát a ich uchovávanie prostredníctvom monitorovacích správ a monitorovacieho systému, na úlohy a postavenie monitorovacieho výboru operačného programu a na finančnú kontrolu a kontrolné zoznamy. Cvičenie na konci tejto prednášky bolo zamerané na počet vytvorených pracovných miest (v hrubom aj čistom vyjadrení).

Na začiatku druhého dňa lektori zosumarizovali odprednášané témy z prvého dňa seminára a ich nadväznosť na nasledujúce prednášky, prvá z nich bola na tému Prehľad nového rámca Európskej komisie pre hodnotenie a monitorovanie a kľúčové koncepcie hodnotenia pre roky 2014 – 2020. Daná prednáška bola podrobnejšou analýzou oblastí prezentovaných deň predtým, napr. Európa 2020 a nové programové priority, metódy hodnotenia a cyklus hodnotenia, rozdiely medzi hodnotením a monitorovaním, ex ante hodnotenie, hodnotenie dopadu, výkonnostná rezerva atď. Odprezentované témy boli následne predcvičené aj prakticky, a to vo forme úlohy zameranej na stanovenie cieľových hodnôt príslušných indikátorov a na stanovenie alokácie príslušných prioritných osí použitím vzorových hodnôt vo fiktívnom operačnom programe.

Metódy hodnotenia, výsledky a technické koncepcie boli témou ďalšej prednášky. Iain Jenkins (riaditeľ spoločnosti EKOS Consultants, Glasgow) sa zameral na ciele a rozsah hodnotení, hodnotenie založené na prístupe teórie zmien, kontrafaktuálne (porovnávacie) hodnotenie, hodnotenie dopadov formou „zospodu nahor“, procesy hodnotenia, kvantitatívne hodnotenie výkonnosti a na zapojenie partnerov a prijímateľov do procesu hodnotenia.

Pohľad Európskej komisie na monitorovanie a hodnotenie Európskych štrukturálnych a investičných fondov v rokoch 2014 – 2020 prezentoval Daniele Vidoni z oddelenia hodnotenia Generálneho riaditeľstva pre regionálnu a mestskú politiku Európskej komisie. Vo svojej prednáške predstavil nový koncepčný rámec pre monitorovanie a hodnotenie na roky 2014 – 2020 orientovaný na výsledky, úlohu, tvorbu a prvky plánu hodnotení, spôsoby hodnotenia dopadu a jeho načasovanie, zameranie na hodnotenie založené na teórii a kontrafaktuálne hodnotenie. Upozornil tiež na možnosť zapojiť sa do súťaže o najlepšie hodnotenie a návrh hodnotenia.

Záver druhého dňa patril workshopu Praktická aplikácia technických koncepcií v hodnotení, ktorý pozostával z krátkej prezentácie na pripomenutie rôznych koncepcií hodnotenia a troch cvičení zameraných na 1. atribúciu (prisudzovanie), t. j. proces hodnotenia príčinného stavu medzi podporenými projektmi a zmenami vo výkonnosti, 2. adicionalitu (doplnkovosť) a kalkuláciu čistých dopadov, 3. peňažnú hodnotu – efektivitu nákladov.

Tretí deň seminára otvorila prednáška Ex ante postupy pri posudzovaní projektov, veľké projekty, projekty generujúce príjmy, ktorá bližšie ozrejmila nasledovné okruhy: zdôvodnenie projektu, zlyhania trhu, teória zmeny, uskutočniteľnosť, ponúkané možnosti, hodnotenie rizík, analýza citlivosti, posudzovanie rozpočtu a hospodárnosti, kalkulácia nákladov a výnosov, miera návratnosti, formuláre veľkých projektov, stanovenie výšky grantu pri projektoch generujúcich príjmy.

Záverečná prednáška Vykonávanie tematických hodnotení v rokoch 2014 – 2020: plány hodnotení, príprava štúdií, riadenie štúdií, využitie výsledkov sa zamerala na plány hodnotenia projektov, prípravu, štruktúru a riadenie hodnotení a na riešenie bežných problémov počas hodnotenia.

Seminár bol zavŕšený workshopom Ex ante posudzovanie projektu. Účastníci seminára boli rozdelení do deviatich skupín, pričom každá skupina mala vytvoriť a posúdiť iný typ projektu, jeho zameranie, ciele, zdôvodnenie, potrebu pomoci z verejných financií, doplnkovosť, možnosť zahrnutia súkromného sektora, riziká, aktivity, výstupy a výsledky, a tým prakticky využiť nadobudnuté poznatky. Následne každá skupina svoj projekt prezentovala pred ostatnými a reagovala na prípadné otázky a pripomienky od prednášajúcich a ďalších účastníkov seminára.

5.	Odporúčané závery:

Seminár splnil očakávaný cieľ, účastníkom poskytol formou prezentácií, cvičení a workshopov základné i rozšírené poznatky o monitorovaní a hodnotení programového obdobia 2014 – 2020 a jeho porovnanie s programovým obdobím 2007 – 2013. Pri jednotlivých wokrshopoch, účastníci z rôznych krajín pracovali spoločne na zadaných úlohách, čím si nielen prakticky precvičili prebranú problematiku, ale si tiež vymenili svoje poznatky a skúsenosti v danej oblasti.

6.	Prehľad prinesenej dokumentácie a miesto jej uloženia 

Prinesenú dokumentáciu tvoria prezentácie z jednotlivých prednášok seminára a sú uložené na odbore prípravy operačného programu Výskum a inovácie.

7.	Osobitne vyhodnotený očakávaný prínos ZPC
	
Poznatky získané na seminári sa práve využívajú pri nastavovaní systému hodnotenia a monitorovania operačného programu Výskum a inovácie v programovom období 2014 – 2020 na programovej aj projektovej úrovni a následne budú využité aj v samotnom procese monitorovania a hodnotenia počas celého nového programového obdobia.

8.	Spôsob zverejnenia výsledkov ZPC, prenos získaných informácií

Súhlasím so zverejnením správy na webovom sídle MŠVVaŠ SR. 

Správu vypracoval:	

Ing. Martin Valo
							.......................................

Dátum: 

06. 11. 2014

Správu schválili:

Mgr. Andrea Uhrínová
riaditeľka odboru prípravy OP Výskum a inovácie		.......................................

Ing. Peter Viglaš
generálny riaditeľ sekcie štrukturálnych fondov EÚ		.......................................